Sklep II DoR 169/2010
Datum: 2010-05-13T00:00:00.000+02:00
ecli: ECLI:SI:VSRS:2010:II.DOR.169.2010
opravilna_stevilka_ii_stopnje: VSM I Cp 2380/2009
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO - ODŠKODNINSKO PRAVO
institut: predlog za dopustitev revizije - dopuščena revizija - odstop od sodne prakse - povrnitev nepremoženjske škode - odškodnina - višina odškodnine - hrup - duševne bolečine - pravica do zdravega življenjskega okolja

## Jedro

Zaradi možnega odstopa od sodne prakse je Vrhovno sodišče dopustilo revizijo glede višine odškodnine za tri tožnike v izpodbijanem obsegu.

## Izrek

Revizija se dopusti glede višine odškodnine prvega, tretjega in četrtega tožnika (sporno 11.000 EUR).

## Obrazložitev

1. Sodišče prve stopnje je za duševne bolečine zaradi kršitve pravice do zdravega življenjskega okolja prisodilo tožnikom odškodnine v zneskih 7.000, 1.345,80, 8.000, 7.000 in 1.345,80 EUR z zakonskimi zamudnimi obrestmi.

2. Sodišče druge stopnje je delno ugodilo pritožbi tožene stranke glede teka zakonskih zamudnih obresti, sicer pa je pritožbo zavrnilo in glede višine odškodnin tožnikom potrdilo prvostopenjsko sodbo.

3. Tožena stranka je vložila predlog za dopustitev revizije glede vprašanja višine odškodnine prvega, tretjega in četrtega tožnika. V predlogu trdi, da so navedenim trem tožnikom v zvezi s hrupom zaradi tranzitnega prometa na cesti G1-3 prisojene previsoke previsoke odškodnine, ki odstopajo od primerljive sodne prakse. Sklicuje se na zadeve Vrhovnega sodišča II Ips 409/2009, II Ips 148/2007, II Ips 813/2007, II Ips 940/2007 in II Ips 567/2008. 4. Predlog za dopustitev revizije je utemeljen glede treh tožnikov in izpodbijanega skupnega zneska 11.000 EUR.

5. Vrhovno sodišče ugotavlja, da se tožena stranka glede višine odškodnine za nepremoženjsko škodo utemeljeno sklicuje na možen odstop od primerljive sodne prakse in je zato glede višine odškodnine izpolnjen pogoj za dopustitev revizije iz prvega odstavka 367.a člena Zakona o pravdnem postopku (ZPP). Ker tožena stranka trdi, da je v primerih prvega, tretjega in četrtega tožnika primerna odškodnina v zneskih 3.500, 4.000 in 3.500 EUR in opredeljuje vrednost izpodbijanega dela sodbe v zvezi s temi tožniki na 3.500, 4.000 in 3.500 EUR oziroma skupaj 11.000 EUR, je Vrhovno sodišče v skladu s tretjim odstavkom 367.c ZPP člena v tem delu revizijo dopustilo.